ועדת הכלכלה, כנסת 16, פרוטוקול מספר 533, 2005-11-23 12:30

אמנון כהן: אני פותח את הדיון בנושא הצעת חוק הגנת הצרכן (תיקון מס' 18) (מתן שירות טלפוני חינם) בתשס"ה – 2004 של חבר הכנסת חיים כץ.

אמנון כהן: הצעת החוק אושרה למעשה בוועדה הזו.

אמנון כהן: ביקש חבר הכנסת ליבוביץ דיון מחדש בעניין התוספת השנייה.

אמנון כהן: זאת אומרת, הוסיפו תוך כדי דיון עוד נדבך נוסף שהשית גם על קופות על החולים ולכן אתה ביקשת לקיים דיון נוסף.

לאה ורון: אדוני היושב ראש, אתה צריך קודם לקיים דיון בבקשה לדיון מחדש והצבעה.

אמנון כהן: אני מעמיד להצבעה את הבקשה לדיון מחדש.

אמנון כהן: מי בעד?

אמנון כהן: פה אחד.

אמנון כהן: אושרה הבקשה לדיון מחדש.

לאה ורון: חבר הכנסת כץ מצביע בשם חבר הכנסת ארדן.

אמנון כהן: בבקשה חבר הכנסת ליבוביץ, הגעתם להסכמות?

אילן ליבוביץ: אדוני היושב ראש, אנחנו נדברנו בינינו, חבר הכנסת המציע ואנוכי, מכיוון שבדיון בין קריאה טרומית לקריאה ראשונה, לפני שזה הגיע למליאה הנושא של קופות החולים לא נכלל, אמרנו שאם נכליל את זה נכליל את זה בדיון לקריאה שניה ושלישית.

אילן ליבוביץ: קופות החולים לא השתתפו בדיון בקריאה שניה ושלישית.

אילן ליבוביץ: ועד כמה שאני מבין, מדובר פה בעלויות שאפילו לא יודעים כרגע לאמוד אותן.

אילן ליבוביץ: בניגוד לחברות אחרות שהן חברות פרטיות, קופות החולים הן לא בדיוק חברות פרטיות, ויש לנו איזה אינטרס לא להשית עליהן במצבן היום, כשלא יודעים כל יומיים יש להן בעיות עם מימון תרופות בסל התרופות ובעיות אחרות, להשית עליהן עוד הוצאות.

אילן ליבוביץ: לכן חשבתי שנכון לקיים דיון, אם חבר הכנסת המציע מסכים.

אילן ליבוביץ: אם אני מבין נכון, חבר הכנסת המציע מוכן להסיר את קופות החולים מהתוספת השניה, ובכך בעצם נחסוך אפילו את הדיון.

אמנון כהן: אני רק רוצה לשמוע את הנציג של קופות החולים, האם קודם כל השירות הזה ניתן לאזרחי המדינה, במידה ורוצים להגיע לקופות חולים, שירות כזה של 1:800 קיים או לא קיים?

אמנון כהן: כמה כסף מדובר?

אמנון כהן: האם אתם יכולים לאמוד?

יהודה עליאש: אני נציג של קופת חולים מאוחדת.

יהודה עליאש: קיבלנו התראה רק אתמול בערב להגיע.

יהודה עליאש: אנחנו ממושמעים – קוראים ואנחנו מגיעים.

יהודה עליאש: לגופו של עניין, אני אציין שני דברים.

יהודה עליאש: האחד, קשה באמת לחשב את ה1:800 הזה ואת העלויות האנושיות שעומדות מאחוריו.

יהודה עליאש: אנחנו לא מדדנו את העלויות.

יהודה עליאש: אני יכול לומר, כבוד היושב ראש, שבדרך הטבע ולא באמצעות חקיקה, פונים אלינו בדרך נוחה מאוד אנשים שיש להם לברר ולטעון והשירות ניתן דרך אגב בידי כל קופות החולים, את זה אני יכול לומר בצורה מאוד ברורה.

יהודה עליאש: לא צריך להשית בחקיקה את הנושא הזה ולקבוע לו כללים נוקשים של הוצאות שעדיין לא אמדנו אותן וסל הבריאות הוא סל קשוח וכל תוספת עלויות צריכה להתבטא בתוספת תקציב.

יהודה עליאש: אני מניח שנציג האוצר לא נמצא פה, ואילו היה היה אומר שהוא לא יקצה שום שקל לשירות הזה.

יהודה עליאש: לכן אני מציע באמת שהמצב הקיים הוא המצב הנוח והנכון ביותר, לא רק נוח שיתקיים גם בעתיד.

דוד טל: כדרכי בקודש את הנושא של קופות החולים, כיוון שאני מכיר את זה כפי שידידי מכיר, כיושב ראש ועדת העבודה והרווחה והבריאות, אני גם הלכתי לבדוק את זה היום.

דוד טל: בדקתי.

דוד טל: אני חושב שיש מספרים של כל אחת מהן: לקופת חולים יש כוכבית, ניסיתי את זה אצלי – 2700 למשל.

דוד טל: ניסיתי מה פרק הזמן שעונים ומתי מקבלים מענה אנושי ולא תקליט.

דוד טל: אני מוכרח לומר לך, ברמה העקרונית התרשמתי שזה עונה.

דוד טל: רק דא עקא, אמרתי גם לאנשים שונים, שאני חושב שבהנחה אני האדם הסביר, כפי שאומר כבוד נשיא ביהמ"ש העליון, אני אפילו לא ידעתי על דבר כזה.

דוד טל: אני חבר קופה ולא ידעתי שקיים שירות כזה.

דוד טל: אני חושב שחסר הפרסום של זה.

דוד טל: החברים יחליטו פה מה שיחליטו, אבל אני ארצה להכניס הסתייגות שאני ארצה להוריד את קופות החולים.

אמנון כהן: את קופות החולים אנחנו מוציאים מהתוספת.

אמנון כהן: לכן אנחנו מצביעים על החוק שלא נמצאות בתוכו קופות חולים.

אילן ליבוביץ: בעתיד לא נתקל את החוק.

אילן ליבוביץ: אבל אם לא יתנו שירות טוב –

אמנון כהן: נוסיף אותו.

לאה ורון: קופות החולים הוספו לתוספת השניה בישיבה הקודמת שהתקיימה ב-21.11.2005 ועכשיו אתה מבקש להעמיד להצבעה את סעיף 8 שיהיה 7, מפני שאנחנו ביטלנו את סעיף 3, את קופות חולים.

לאה ורון: תצביעו.

אמנון כהן: אנחנו מצביעים: מי בעד התיקון?

אמנון כהן: תודה רבה.

אמנון כהן: הועבר פה אחד.

אמנון כהן: תחת הסתייגויות לא מהותיות של חבר הכנסת טל.

אמנון כהן: כדי להדגיש את הנושא, חשיבות החוק לעם ישראל, כדי שסוף סוף יהיה מענה קולי שיוכלו לפנות ולקבל את התשובות.

אמנון כהן: תודה רבה לחבר הכנסת המציע על החוק החשוב הזה, ואני מאוד מאוד מקווה שיעלה לקריאה שנייה ושלישית עוד במושב הזה, ויהיה על שמך עוד חוק חשוב.